da en en en fr de da id da nb da da da da da da da da de en en
De Gamle genvandt ”Sherry de Terry”-pokalen i Forty XL Øst’s finalestævne på Svanholm Park - Svanholm Cricketklub
Tirsdag d. 30. august 2011 kl. 23:01 af Henrik Pfaff
Som skrevet tidligere var finalekampen et revancheopgør mellem Old Boys-rækkens nr. 1 og 2, nemlig Køge og Svanholm. Og da Køge havde vundet i den ordinære turnering var De Gamle ekstra opsatte på at få revanche og dermed pokalen tilbage i skabet i klubhuset. Hermed har vi nu 2 ”aktier” i pokalen og Køge fortsat 1.
Det hele startede ellers på vanlig vis med en vejrudsigt, der ikke lovede alt for godt vejr og Morten ”Te Captain” Petersson i overlegen stil tabte lodtrækningen, hvorved vi blev sendt i marken – noget som vi måske ikke skal være så utilfredse med, da Køge måtte afslutte deres marktur i kraftig støvregn. Endvidere blev kampen reduceret til 2x16 overs med tanke i føromtalte dårlige vejrudsigt. Der var ydermere indløbet afbud fra Kenneth Schwaner-Hansen og Michael Petersson, hvilket gav mulighed for endnu en kamp til henholdsvis Finn Nistrup og Lars Bo Gottwald, som begge beredvilligt stillede op for at være med til at generobre pokalen.
Vore to åbningskastere Flemming Søegaard (1 for 25) og Niels Petersen (0 for 23) kæmpede en brav kamp mod deres hardhittere, så da Flemming fik en af Køges gærdespillere billigt, gav det blod på tanden for de to afløsere, Morten (1 for 19) og Allan Majgaard (1 for 27), således at Køge endte på en langt fra uopnåelig total på 100 point.
Det krævede dog, at vore bedste gærdespillere alle kunne komme i nærheden af maksimumsscoren, hvis vi skulle gøre os forhåbning om at vinde. Det startede da også som planlagt med at Allan M. (26*) og Jens Bredo (24*) – nu var det vores trofaste skriver Martin Jørgensen, der ikke kunne tælle til 25 – til fulde levede op til forventningerne. Stilen blev på bedste vis fulgt op af Allan From (28*), der hermed tog hævn for sin tidlige exit i foregående kamp, og Morten Himself (13*). Så da Allan M. ikke er så meget for regnvejr skyndte han sig at overlade pladsen til Finn (1), der ikke helt havde fået koordineret battet og skinnerne, så det blev desværre skinnerne ikke bolden, han ramte med sit bat. Det betød nu, at Niels måtte ind for at tage den sidste tørn inden sejren kom sikkert i hus med over 3 overs tilbage af vores innings. I den tiltagende spænding, og dermed forvirring hen i mod slutningen af kampen, viste det sig efterfølgende ved nær studie af regnskabsbogen, at vi faktisk havde passeret deres score, inden Finn mistede sit gærde. Surt show, Finn.
Herefter blev der serveret liflig badeøl i omklædningsrummet til stor tilfredshed blandt alle De Gamle, og efter et velfortjent bad ventede der samtlige deltagere et grill-arrangement som afslutning på årets Old Boys-sæson arrangeret af den utrættelige formand for Forty XL, som desværre agter at forlade denne post på den nærtstående generalforsamling i Køge, hvor også en Twenty20-kamp mellem Svanholm/KB/Soraner (repræsenterende Forty Øst) og et udvalgt hold fra Forty Vest skal finde sted, nemlig lørdag den 17. september klokken 13.00.
Køge 100 for 4 på 16 overs
Svanholm 108 for 1 på 12.2 overs (det korrekte ville have været 101 for 0 på 11.1 overs)
Fra en pokalglad referent